Üks raha kogumise variante on avada pangas hoius. Hoiusele maksavad pangad intressi ehk tasu selle eest, et oma raha hoiule panite. Hoiuse liike on erinevaid ning neil on erinevad  tingimused.  Üks tuntumaid hoiuse liike on tähtajaline hoius. Tähtajalise hoiuse lepingut sõlmides annate kokkulepitud summa kokkulepitud ajaks panka hoiule ning see summa teenib selle aja jooksul kindlat intressi. Näiteks kui avate tuhandekroonise hoiuse (63,9 eurot), mille aastaintressiks pakub pank 3%, saate aasta möödudes juurde 30 krooni ehk 1,9 eurot. Tähtajalisele hoiusele ei saa üldjuhul raha vahepeal juurde maksta. Kui soovite hoiuse enne tähtaega lõpetada, kaotate teenitud intressi.  On  olemas hoiuseid, millele saab kas kindlaks määratud ajal või hoiustajale sobival ajal raha juurde maksta. Teatud tingimustel on vahepeal võimalik kogunenud summat ka kasutada. Sellised hoiused võivad erinevates pankades kanda näiteks kasutushoiuse, kasvuhoiuse või reservhoiuse nimetust ning nende tingimused sõltuvad konkreetsest pangast.